Bertrandus, miseratione divina Nivernensis episcopus, dilectis filiis decanis, archipresbiteris, curatis, capellanis et universis aliis ecclesiasticis et secularibus personis nostre dyocesis ad quos presentes littere pervenerint, salutem in eo qui est omnium vera salus. In sanctorum festivitatibus que a Christi fidelibus votiva celebritate coluntur, dignis laudibus glorificatur Omnipotens, sanctis ipsis debitus honor impenditur et animarum profectus devocione congrua procuratur. Unde nos, qui vestrum curam gerimus generalem, cum, pre omnibus que nostre incumbunt sollicitudini, ad eorum saltem intendere teneamur multo desiderio cupimus et illorum memoriam quos jam corpore stolam glorie induit Rex celestis venerabiliter recolentes ipsorum festa ut celebri agatis observantia et sollempnitate annua prosequantur. Nuper siquidem, ex parte dilectorum filiorum.. prepositi et.. capituli ecclesie gloriosissimi martiris beati Leodegarii de Tannayo, in cujus festivitate, ipsam visitantibus ecclesiam per alias nostras litteras certas suorum peccaminum vere tamen penitentibus et confessis concessimus indulgencias, nobis expositum est quod a certa dicte ecclesie devota persona donante quandam partem ossis capitis dicti martiris receperunt devote in quodam vase, ad modum capitis operato, desuper mitra decorato honorifice collocari fecerunt; quod quidem vas ad ecclesiam de Amasiaco proponunt facere deportari, et deinde, die veneris, in crastino instantis festi Ascensionis Domini, clero et populo pro suo posse coadunato in quantitate majori, processionaliter, dicte ecclesie, canonicis et aliis ibidem presbiteris et clericis existentibus vestimentis ecclesiasticis indutis, cum cruce et aqua benedicta, ipsum vas honorifice ad eorum predictam ecclesiam asportare, Domino concedente, proponunt; mandantes curatis de Amasiaco predicto, de Cuencis super Yonam, de Sancto Germano in Nemoribus, et de Lya quatinus cum suis clericis et parrochianis, more solito congregatis, ad premissa personaliter accedant in suorum remissionem peccatorum, ac ut omnes qui, dicta die, ad honorandum martirem supradictum dicte asportationi intererunt, ut tanto curatius ad hoc se preparent, quanto plus ipsorum animabus senserent profuturum. Nos, de omnipotentis Dei misericordia, et beatorum Petri et Pauli apostolorum ejus, beatorumque martirum Cirici et Julite ejus matris, patronorum nostrorum, et dicti martiris beati Leodegarii meritis confidentes, omnibus vere penitentibus et confessis qui dicte asportationi dicta die devote intererunt et aliquid de suo in signum sue devotionis offerent in ecclesia de Tanayo predicta, de injuncta sibi penitentia, quadraginta dies misericorditer relaxamus. Datum et sigillo nostro sigillatum anno Domini millesimo trecentesimo vicesimo quarto, die veneris post dominicam qua cantatur Judica me.